SAL-sakeredders daag nie by Skoor opDie sakereddingspraktisyns het nie Dinsdag voor Skoor verskyn nie. (Argieffoto: Michele Spatari/AFP) Die sakereddingspraktisyns wat aangestel is om die Suid-Afrikaanse Lugdiens (SAL) op sy voete te help kry, het Dinsdag versuim om voor die parlement se staande komitee oor openbare rekeninge (Skoor) te verskyn. Siviwe Dongwana, een van die twee sakereddingspraktisyns, het in ŉ brief aan die komitee gesê Les Matuson het ŉ sterfte in die familie gehad en die sakereddingspraktisyns kan dus nie die vergadering bywoon nie omdat hulle nie hul voorlegging aan Skoor kon afhandel nie. “Hoewel dit heeltemal verstaanbaar is dat Matuson weens die verlies in sy familie nie teenwoordig kon wees nie, is ons dronkgeslaan oor Dongwana en die ander uitvoerende hoofde van die SAL se afwesigheid,” sê Alf Lees, ŉ DA-lid van Skoor. Lees sê twee sakereddingspraktisyns is aangestel en 18 maande het nou verloop sonder enige teken van ŉ “redding”. “Daar is absoluut geen rede waarom die sakereddingspraktisyn wat nie deur die sterfte geraak is nie, nie voor Skoor kon verskyn nie.” Hy sê Dongwana se afwesigheid is veral ergerlik omdat die sakeredders tot dusver al sowat R300 miljoen vir hul dienste betaal is en nog nie enige redding van die redery bewerkstellig het nie. “Nie net het hulle groot geld van die belastingbetaler gevat sonder om enige redding by die SAL te bewerkstellig nie, hulle stel nou ook voor dat een van hulle – Dongwana – en sy sakevennoot, Bongani Nkasana, as sogenaamde ontvangers vir die SAL aangewys word.” Lees sê dit is oënskynlik om hul selfverryking voort te sit deur die miljarde rande in reddingsboeie, wat sowat R32 miljard beloop, uit te deel. Hy sê miljoene Suid-Afrikaners is werkloos en op die rand van hongersnood weens die ANC se irrasionele inperking van die ekonomie. Hy sê hierdie mense kan gehelp word deur die miljarde rande wat bestee word om die SAL aan die gang, maar heeltemal onproduktief, te hou. Lees sê minister van openbare ondernemings, Pravin Gordhan, asook die sakeredders, moet wanneer hulle binnekort weer voor Skoor verskyn, onder andere verduidelik watter verdere reddingsboeie aan die SAL gegee gaan word en wanneer dié betalings gestaak gaan word. Die DA wil ook weet hoeveel Dongwana en Matuson en hul verwante sakeondernemings al in die geheel vir die sakereddingsproses betaal is.